
1.	Obiectul propunerii
Prezenta propunere se referă la decizia de stabilire a poziției care trebuie adoptată în numele Uniunii în cadrul comitetului director regional înființat prin Tratatul de instituire a Comunității transporturilor („TCT”) în legătură cu adoptarea avută în vedere a unei decizii privind bugetul Comunității transporturilor pentru anul 2023.
2.	Contextul propunerii
2.1.	Tratatul de instituire a Comunității transporturilor
TCT urmărește crearea unei Comunități a transporturilor în sectorul transportului rutier, feroviar, pe căile navigabile interioare și maritim, precum și dezvoltarea rețelei de transport dintre Uniunea Europeană și părțile din Europa de Sud-Est. TCT a intrat în vigoare la 1 mai 2019.
Uniunea Europeană este parte la TCT[footnoteRef:1]. [1: 	Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor (JO L 278, 27.10.2017, p. 1).] 

2.2.	Comitetul director regional
Comitetul director regional a fost instituit prin articolul 24 din TCT. El este responsabil cu administrarea TCT și cu asigurarea punerii în aplicare corespunzătoare a acestuia. În acest scop, comitetul face recomandări și ia decizii în cazurile prevăzute în TCT. În special, comitetul director regional:
(a)	pregătește lucrările Consiliului ministerial;
(b)	hotărăște instituirea de comitete tehnice;
(c)	în ceea ce privește actele legislative recent adoptate ale UE, ia măsurile corespunzătoare, în special prin revizuirea anexei I la TCT;
(d)	numește directorul secretariatului permanent, în urma consultărilor cu Consiliul ministerial;
(e)	poate numi unul sau mai mulți directori adjuncți ai secretariatului permanent;
(f)	stabilește regulile Secretariatului permanent;
(g)	poate revizui, printr-o decizie, nivelul contribuțiilor la buget;
(h)	adoptă bugetul anual al Comunității transporturilor;
(i)	adoptă o decizie precizând procedura de execuție bugetară, procedura de prezentare și de auditare a conturilor, precum și procedura de control contabil;
(j)	ia decizii cu privire la litigiile inițiate de părțile contractante;
(k)	adoptă principiile generale în domeniul accesului la documente, în legătură cu documentele deținute de organismele instituite de TCT sau în temeiul acestuia;
(l)	adoptă rapoarte anuale în atenția Consiliului ministerial privind implementarea rețelei globale;
(m)	în ceea ce privește anumite acte ale Uniunii, stabilește termene și modalități de transpunere de către părțile din Europa de Sud-Est.
Comitetul director regional este format dintr-un reprezentant titular și un reprezentant supleant ai fiecărei părți contractante. Toate statele membre ale UE pot să participe în calitate de observatori.
Comitetul director regional hotărăște în unanimitate. 
2.3.	Actul avut în vedere al comitetului director regional
În 2022, în cadrul ultimei sale reuniuni, comitetul director regional urmează să adopte o decizie privind bugetul Comunității transporturilor pentru anul 2023 („actul avut în vedere”).
Scopul actului avut în vedere este de a stabili bugetul anual al Comunității transporturilor pentru anul 2023.
Actul avut în vedere va deveni obligatoriu pentru părți în conformitate cu articolul 25 alineatul (1) din TCT, care prevede următoarele: „O decizie a comitetului director regional are caracter obligatoriu pentru părțile contractante. Ori de câte ori o decizie luată de comitetul director regional impune unei părți contractante luarea unor măsuri, partea respectivă ia măsurile necesare și informează comitetul director regional cu privire la acest lucru.” 
3.	Poziția care trebuie adoptată în numele Uniunii
Contribuția la bugetul Comunității transporturilor este stabilită în anexa V la TCT. Cota Uniunii se ridică la 80 % din buget, în timp ce restul de 20 % trebuie asigurat de către părțile din Balcanii de Vest. 
Pentru 2022, bugetul s-a ridicat la 3,002 milioane EUR, din care 2,401 milioane EUR (80 %) din partea UE și 0,6 milioane EUR de la părțile din Balcanii de Vest.
Pentru 2023, se propune un buget de 3,060 milioane EUR. În ceea ce privește creditele noi, 80 % dintre acestea vor proveni de la UE (2,448 milioane EUR), iar restul de 20 % (0,612 milioane EUR) de la părțile din Balcanii de Vest. 
Bugetul propus pentru 2023 reprezintă o creștere cu 2 % comparativ cu 2022. Acest lucru este justificat de evoluțiile inflației din regiune și din UE. Acest cuantum va acoperi costurile de funcționare ale secretariatului permanent și organizarea reuniunilor diferitelor organisme ale Comunității transporturilor. Bugetul pentru 2023 reflectă, de asemenea, acordarea unei atenții sporite activităților de consolidare a capacităților și asistenței tehnice destinate partenerilor regionali. 
Adoptarea prezentei decizii de către comitetul director regional este necesară pentru punerea în aplicare a TCT și pentru funcționarea secretariatului permanent. 
4.	Temeiul juridic
4.1.	Temeiul juridic procedural
4.1.1.	Principii
Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”
Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Acesta include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”[footnoteRef:2]. [2: 	Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64. ] 

4.1.2.	Aplicarea la cazul în speță
Comitetul director regional este un organism înființat printr-un tratat, și anume TCT.
Actul pe care comitetul director regional este invitat să îl adopte constituie un act cu efecte juridice. În conformitate cu articolul 35 din TCT, comitetul director regional este împuternicit să adopte bugetul Comunității transporturilor, iar în conformitate cu articolul 25 alineatul (1) din TCT, această decizie are caracter obligatoriu pentru părțile la TCT. Prin natura sa și prin faptul că este o dispoziție de drept internațional care reglementează comitetul director regional, acest act conține elemente care afectează poziția juridică a părților la TCT și, prin urmare, și pe cea a Uniunii. În consecință, actul avut în vedere va avea caracter obligatoriu în temeiul dreptului internațional, în conformitate cu articolul 25 alineatul (1) din TCT. Actul avut în vedere nu completează și nu modifică cadrul instituțional al TCT. În consecință, temeiul juridic procedural al propunerii de decizie este articolul 218 alineatul (9) din TFUE.
4.2.	Temeiul juridic material
4.2.1.	Principii
Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv pe cel impus de obiectivul sau de elementul principal sau predominant.
În ceea ce privește un act avut în vedere care urmărește simultan mai multe obiective sau care include mai multe elemente care sunt legate între ele în mod inextricabil, fără ca vreunul să fie accesoriu în raport cu un altul, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice relevante.
4.2.2.	Aplicarea la cazul în speță
Actul avut în vedere este necesar pentru buna funcționare a TCT. La rândul său, TCT urmărește obiective și include elemente din domeniul transportului rutier, feroviar și pe căi navigabile interioare, care sunt moduri de transport ce intră sub incidența articolului 91 din TFUE, precum și din domeniul transportului maritim, un mod de transport care intră sub incidența articolului 100 alineatul (2) din TFUE. Datorită caracterului său orizontal, actul avut în vedere se referă la toate aceste elemente, care sunt legate în mod inextricabil între ele, fără ca vreunul să fie accesoriu în raport cu un altul.
Prin urmare, temeiul juridic material al propunerii de decizie cuprinde următoarele dispoziții: articolul 91 și articolul 100 alineatul (2) din TFUE.
4.3.	Concluzie
Temeiul juridic al deciziei propuse trebuie să fie articolul 91 și articolul 100 alineatul (2) din TFUE, coroborate cu articolul 218 alineatul (9) din TFUE.
5.	Publicarea actului avut în vedere
În conformitate cu articolul 25 alineatul (2) din Tratatul de instituire a Comunității transporturilor, deciziile comitetului director regional se publică în Jurnalul Oficial al Uniunii Europene.

Propunere de
DECIZIE A CONSILIULUI
privind poziția care trebuie adoptată în numele Uniunii Europene în cadrul comitetului director regional al Comunității transporturilor în ceea ce privește adoptarea bugetului Comunității transporturilor pentru anul 2023
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 91 și articolul 100 alineatul (2), coroborate cu articolul 218 alineatul (9),
având în vedere propunerea Comisiei Europene,
întrucât:
(1)	Tratatul de instituire a Comunității transporturilor (TCT) a fost semnat de Uniune în conformitate cu Decizia (UE) 2017/1937 a Consiliului[footnoteRef:3]. La 4 martie 2019, el a fost aprobat în numele Uniunii prin Decizia (UE) 2019/392 a Consiliului[footnoteRef:4]. Tratatul a intrat în vigoare la 1 mai 2019. [3: 	Decizia (UE) 2017/1937 a Consiliului din 11 iulie 2017 privind semnarea, în numele Uniunii Europene, și aplicarea cu titlu provizoriu a Tratatului de instituire a Comunității transporturilor, JO L 278, 27.10.2017, p. 1.]  [4: 	Decizia (UE) 2019/392 a Consiliului din 4 martie 2019 privind încheierea, în numele Uniunii Europene, a Tratatului de instituire a Comunității transporturilor, JO L 71, 13.3.2019, p. 1-4.] 

(2)	În temeiul articolului 35 din TCT, comitetul director regional al Comunității transporturilor (denumit în continuare „comitetul director”) trebuie să adopte în fiecare an bugetul Comunității transporturilor. Articolul 35 din TCT împuternicește, de asemenea, comitetul director să adopte decizii care să precizeze procedura de execuție bugetară.
(3)	Comitetul director trebuie să adopte o decizie privind bugetul Comunității transporturilor pentru anul 2023 în cadrul ultimei sale reuniuni din 2022.
(4)	Bugetul Comunității transporturilor propus pentru anul 2023 este necesar pentru buna funcționare a organismelor Comunității transporturilor. El acoperă costurile cu resursele umane, cu deplasările, cu programele și echipamentele informatice, precum și cheltuielile operaționale precum studiile, consolidarea capacităților, asistența tehnică și organizarea de conferințe și de reuniuni. 
(5)	Este oportun să se stabilească poziția care trebuie adoptată în numele Uniunii în cadrul comitetului director, având în vedere faptul că o astfel de decizie, care este necesară pentru funcționarea secretariatului permanent al Comunității transporturilor, va fi obligatorie pentru Uniune,
ADOPTĂ PREZENTA DECIZIE:
Articolul 1
Poziția care trebuie adoptată în numele Uniunii în cadrul comitetului director regional al Comunității transporturilor în ceea ce privește bugetul Comunității transporturilor pentru anul 2023 se bazează pe proiectul de decizie a comitetului director regional, anexat la prezenta decizie.
Articolul 2
Prezenta decizie se adresează Comisiei.
Adoptată la Bruxelles,
	Pentru Consiliu
	Președintele

